Ingel ti Basi ti Lumboy
January 9, 2008 1 Comment
Painumenka kunak ti maestro
dagiti arimpadek ti dangadang. Di agdudua
awan pangadua nga adda lebben a basi
ti lumboy a dara dagiti ranget
ti narra ken batikalang a teddek
ti nakaiyanakan nga Amian.
Mamatiak ken, wen, ammok
ti pudno: awanen dagiti lumboy
ta nagbalindan a tingal ken tekken
naputedputed a kas baratillo a sirmata
nakiinnarakupdan kadagiti maidarusdos a lagip
dagiti nagawan nga imeng ti pakarso
a duayya iti malem ti Amian.
Anian ta ditoy laengen a sirok
ti alipuspos a mapilit ti kurimbara
a mawagwag dagiti kuribetbet
a mapidut dagiti kurriit
a makulog dagiti lumboy iti in-inaka.
Anian ta ditoy laengen a tukot
ti barukong a mapespes dagiti tubbog ti ingel
sa maidulin iti prasko a tawid
sa mayuray iti salemsem ti idadateng.
Adda ket wen, kunak, addanto latta
tumakder a lumboy kadagiti nagpanawan
kadagiti kursada a nagawan
kadagiti turod a nakikakaasi
kadagiti ingel ti baet nagtakkub a pinggan.
Adda ket wen, addanto latta
ti atibuor ti dara ti mutektek
a lumboy a sallukob ti pakarso
a kamang dagiti anito a nagkallautang.
Wen, itinto kalgaw nga agsabat dagiti isip
rumsik met dagiti aningaas ti abrasa.
Aggarakgakto ti basi ket agrennek
a makiinniliw kadagiti anito a dumteng.
sag_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn